Reese Hoffa

**Reese Hoffa** (født 8. oktober 1977 i Evans, Georgia) er en amerikansk friidrettsutøver som konkurrerer i kulestøt. 

Hoffa ble verdensmester innendørs ved VM i friidrett innendørs 2006, og utendørs ved VM 2007 i Osaka. 

## Bakgrunn
Han ble født i Kentucky, der han bodde til han var seks år gammel. Han ble adoptert av en annen familie rett før hans femårsdag. Som ung drev han med ulike idretter, som fotball, baseball og basketball, og prøvde ikke friidrett før i 8. klasse. 

## Karriere
I 1996, mens han var juniorutøver ved Lakeside-Evans, ble han tatt ut i kule til delstatsmesterskapet. Der vant han overraskende gull, og fikk snart tilnavnet «The Unknown Shot Putter» (den ukjente kulestøteren). Han vant to delstatsmesterskap og fire *All American*-titler på rad, og i 2001 fikk han sølv ved NCAA-mesterskapet innendørs og bronse ved NCAA-mesterskapet utendørs. Ved USA-mesterskapet utendørs 2001 kom han på 6.-plass. 

I 2002 kom han på 6.-plass både i USA-mesterskapet innendørs og utendørs. Året etter fikk han bronse i USA-mesterskapet utendørs 2003, og han fikk gull ved de Panamerikanske leker 2003, med 20,95 meter. Ved USA-mesterskapet innendørs kom han på 5.-plass. 

Ved VM i friidrett innendørs 2004 i Budapest fikk han sølv, bak lagkameraten Christian Cantwell. Hoffa satte ny personlig rekord innendørs med 21,07 meter, mens Cantwell greide 21,49 meter. Han kom på andreplass både ved USA-mesterskapet innendørs og ved USAs OL-uttak, og ble med det kvalifisert til sommer-OL 2004. I OL ble han slått ut i kvalifiseringen, med 19,40 meter. 

I 2005 kom han på andreplass ved USA-mesterskapet innendørs, med 21,74 meter, som var hans lengste støt innendørs denne sesongen. Ved utendørsmesterskapet kom han på femteplass. Ved IAAF World Athletics Final fikk han bronse dette året. 

Hoffa vant sin første VM-tittel da han vant VM i friidrett innendørs 2006. Han støtet 22,11 i finalen, og slo belarusiske Andrej Mikhnevitsj (21,37) med over 70 cm. Han vant også IAAF World Athletics Final i Stuttgart i 2006. På nasjonalt nivå ble han USA-mester innendørs, og han fikk sølv ved USA-mesterskapet utendørs. Året etter vant han sin første VM-tittel utendørs, da han vant VM i friidrett 2007 i Osaka, foran Adam Nelson og Andrej Mikhnevitsj, og han gjentok suksessen ved IAAF World Athletics Final i Stuttgart der han vant gullet. Dette året fikk han gull ved USA-mesterskapet utendørs, og sølv innendørs. 

2008 bragte ikke like gode resultater for Hoffa, men han fikk sølv ved USA-mesterskapet innendørs, og sølv ved VM i friidrett innendørs 2008, med 21,20 meter, slått av Christian Cantwell. Ved sommer-OL 2008 nådde han finalen, og kom der på 7.-plass. Det ble ingen medalje ved IAAF World Athletics Final i Stuttgart dette året, han kom på fjerdeplass med 20,37 meter. I 2009 fikk han fjerdeplass både ved VM i friidrett 2009 i Berlin og IAAF World Athletics Final, som dette året ble arrangert i Thessaloniki.  

Ved USA-mesterskapet utendørs i 2010 fikk han sølv, bak Christian Cantwell. Ved innendørsmesterskapet kom han på fjerdeplass. Han deltok i Diamond League, der han vant to stevner (London og Brüssel), og endte på andreplass sammenlagt, slått av Christian Cantwell. 

Han kom på tredjeplass ved USA-mesterskapet utendørs i 2011, og femteplass ved VM i friidrett 2011. Ved Diamond League vant han også denne sesongen to av stevnene (Monaco og Brüssel), og endte igjen på andreplass sammenlagt, denne ganen bak Dylan Armstrong. 

I 2012 kom han på fjerdeplass ved VM i friidrett innendørs 2012 i Istanbul, med 21,55 meter. Landsmannen Ryan Whiting vant gullet med 22,00, årsbeste i verden. Han ble også USA-mester innendørs. 

Under Sommer-OL 2012 i London vant han bronse med et støt på 21.23.

## Trivia
* Hans favorittband er Metallica
* Han har løst Rubiks kube på under ett minutt

## Referanser




## Eksterne lenker
* 
*